Omnibus presentes litteras inspecturis P., ecclesie Beati-Jacobi Pruvin., dictus abbas, salutem in Domino. Noverint universi quod constitutus in presencia nostra dominus Balduinus de Baillioleo, miles, voluit et laudavit vendicionem quam fecit venerabilibus viris decano et capitulo Senon. dominus Ellebaudus de Valenessa, miles, de uno modio avene laudabilis, annui redditus ad mensuram Senon., in decima de Correcel, ita quod si decima non sufficeret in terragio quod ibidem habet dictus E., et tenet cum predicta decima in feodum a supradicto B. caperetur residuum quod deesset antequam dictus E., vel heredes ipsius aliquid caperent in terragio supradicto. Hanc etiam vendicionem karissima mater nostra, Margaretha de Serginis, a qua dictus G. miles, supradicta tenebat, coram nobis voluit et laudavit. Actum, anno Domini Mº CCº XXXº. Predictus, vero, Ellebaudus, miles, in Senon. curia constitutus, recognovit, coram nobis, se predictis decano et capitulo de dicto uno modio avene fecisse vendicionem, sicut superius est expressum, et pro viginti libris paris., quas confessus est se in pecunia numerata recepisse ab executoribus legati defuncti Stephani Giraudi, in cujus anniversario dictus modius avene canonicis ejus servicio assistentibus debet distribui annuatim. Recognovit, etiam, quod ille modius avene reddi debet singulis annis, infra octabas Beati-Remigii, apud Corecel. Fiducians se laturum eisdem decano et capitulo garentiam debitam super illo, et se nichil per se vel per alium in eo reclamaturum. De garentia, vero, ferenda, Petrus de Serginis et Petrus de Misseriaco, milites, coram nobis erga dictos decanum et capitulum se plegios obligarunt. Et Petrus, filius dicti Ellebaudi, predictam vendicionem coram nobis voluit et laudavit; et fiduciavit se contra eam de cetero non venturum, et se in eodem modio avene nichil in posterum reclamaturum. Quod, autem in predictis litteris verbo ad verbum vidimus contineri, et coram nobis fuit recognitum sub sigillo Senon. curie testificamur, sine juris prejudicio alieni. Datum, anno Domini Mº CCº tricesimo, mense februario.